สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 11 พ.ค.60
12 พ.ค. 2560

ตลาดหุ้นยุโรปปิดปรับตัวลง เมื่อคืนนี้ (11 พ.ค.) หลังจากธนาคารกลางอังกฤษ (BoE) ประกาศปรับลดคาดการณ์การขยายตัวของเศรษฐกิจ นอกจากนี้ ตลาดยังได้รับแรงกดดันจากผลประกอบการที่อ่อนแอของบริษัทจดทะเบียนบางแห่ง และการแข็งค่าของยูโร ซึ่งทำให้นักลงทุนวิตกกังวลเกี่ยวกับผลประกอบการของบริษัทส่งออกของยุโรป
ดัชนี Stoxx Europe 600 ลดลง 0.6% ปิดที่ 394.03 จุด
ดัชนี CAC-40 ตลาดหุ้นฝรั่งเศสปิดที่ 5,383.42 จุด ลดลง 17.04 จุด หรือ -0.32% ดัชนี DAX ตลาดหุ้นเยอรมันปิดที่ 12,711.06 จุด ลดลง 46.40 จุด หรือ -0.36% และดัชนี FTSE 100 ตลาดหุ้นลอนดอนปิดที่ 7,386.63 จุด เพิ่มขึ้น 1.39 จุด หรือ +0.02%
 
ตลาดหุ้นลอนดอนปิดขยับขึ้นเล็กน้อย เมื่อคืนนี้ (11 พ.ค.) ด้วยแรงหนุนจากหุ้นกลุ่มสินค้าโภคภัณฑ์ อย่างไรก็ตาม ดัชนี FTSE 100 ปรับตัวในกรอบจำกัด หลังธนาคารกลางอังกฤษ (BoE) ประกาศปรับลดคาดการณ์การขยายตัวของเศรษฐกิจเหลือ 1.9% ในปีนี้
ดัชนี FTSE 100 เพิ่มขึ้น 1.39 จุด หรือ +0.02% ปิดที่ 7,386.63 จุด
 
ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (11 พ.ค.) หลังจากบริษัทค้าปลีกรายใหญ่ของสหรัฐเปิดเผยผลประกอบการที่อ่อนแอ ซึ่งได้ฉุดหุ้นกลุ่มค้าปลีกร่วงลงด้วย นอกจากนี้ ตลาดยังได้รับปัจจัยกดดันจากกระแสคาดการณ์ที่ว่า ธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมเดือนหน้า
ดัชนีเฉลี่ยอุตสาหกรรมดาวโจนส์ปิดที่ 20,919.42 จุด ลดลง 23.69 จุด หรือ -0.11% ดัชนี S&amp;P 500 ปิดที่ 2,394.44 จุด ลดลง 5.19 จุด หรือ -0.22% และดัชนี Nasdaq ปิดที่ 6,115.96 จุด ลดลง 13.18 จุด หรือ -0.22%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (11 พ.ค.) ขานรับรายงานของสำนักงานสารสนเทศด้านการพลังงานของรัฐบาลสหรัฐ (EIA) ซึ่งระบุว่า สต็อกน้ำมันดิบของสหรัฐลดลงมากกว่าคาดในสัปดาห์ที่แล้ว นอกจากนี้ ตลาดยังคงได้แรงหนุนหลังจากอิรักและอัลจีเรียได้ออกแถลงการณ์สนับสนุนการขยายระยะเวลาปรับลดกำลังการผลิตไปจนถึงสิ้นปีนี้
สัญญาน้ำมันดิบ WTI ส่งมอบเดือนมิ.ย. เพิ่มขึ้น 50 เซนต์ หรือ 1.1% ปิดที่ 47.83 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค. เพิ่มขึ้น 55 เซนต์ หรือ 1.1% ปิดที่ 50.77 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (11 พ.ค.) โดยได้แรงหนุนจากการอ่อนค่าของสกุลเงินดอลลาร์สหรัฐ นอกจากนี้ การที่ตลาดหุ้นสหรัฐและยุโรปร่วงลงยังเป็นปัจจัยที่ผลักดันให้นักลงทุนเข้าซื้อสัญญาทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 5.3 ดอลลาร์ หรือ 0.43% ปิดที่  1,224.20 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 5.8 เซนต์ หรือ 0.36% ปิดที่ 16.265 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 7.8 ดอลลาร์ หรือ 0.86% ปิดที่ 917.7 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 40 เซนต์ หรือ 0.09% ปิดที่ 798.95 ดอลลาร์/ออนซ์
 
สกุลเงินปอนด์อ่อนค่าลง เมื่อเทียบกับดอลลาร์สหรัฐ ในการซื้อขายที่ตลาดนิวยอร์กเมื่อคืนนี้ (11 พ.ค.) หลังธนาคารกลางอังกฤษ (BoE) ประกาศปรับลดคาดการณ์การขยายตัวของเศรษฐกิจสู่ระดับ 1.9% ในปีนี้
ยูโรแข็งค่าขึ้นเมื่อเทียบกับดอลลาร์ ที่ระดับ 1.0868 ดอลลาร์ จากระดับ 1.0858 ดอลลาร์ ในขณะที่ปอนด์อ่อนค่าลงแตะ 1.2886 ดอลลาร์ จากระดับ 1.2936 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7375 ดอลลาร์ จากระดับ 0.7367 ดอลลาร์
ดอลลาร์สหรัฐอ่อนค่าลงเมื่อเทียบกับเยน ที่ระดับ 113.93 เยน จากระดับ 114.32 เยน และอ่อนค่าลงเมื่อเทียบกับฟรังก์สวิสที่ระดับ 1.0071 ฟรังก์สวิส จากระดับ 1.0094 ฟรังก์สวิส